آئندہ برس بھارت کی آبادی چین سے زیادہ ہو جائے گی
اقوامِ متحدہ نے اندازہ ظاہر کیا ہے کہ 2030 تک دنیا کی آبادی ساڑھے آٹھ ارب نفوس تک پہنچ جائے گی جب کہ 2050 تک یہ تعداد 9.7ارب ہونے کا امکان ہے۔ 2080 کی دہائی میں آبادی میں اضافہ عروج پر ہوگا اور یہ تعداد 10.4 ارب ہوجائے گی اور یہ تعداد اس صدی کے اختتام تک مستحکم رہے گی۔
ویب ڈیسک — ہر سال 11 جولائی کو منائے جانے والے ’عالمی یومِ آبادی‘ کے موقعے پر اقوامِ متحدہ کے معاشی و سماجی امور کے ادارے نے اپنے اعداد وشمار میں بتایا ہے کہ 1950 کی دہائی کے بعد دنیا کی آبادی میں سست ترین اضافہ ہوا ہے۔ عالمی ادارے کے مطابق رواں ماہ دنیا کی مجموعی آبادی آٹھ ارب ہوجائے گی جب کہ آئندہ برس تک آبادی کے اعتبار سے ممالک کی درجہ بندی میں ایک نمایاں تبدیلی آنے والی ہے۔ اس وقت چین دنیا کی سب سے زیادہ آبادی رکھنے والا ملک ہے جب کہ بھارت دوسرے نمبر پر آتا ہے۔ اقوامِ متحدہ کے مطابق 2023 میں بھارت آبادی میں چین کو پیچھے چھوڑ کر دنیا کی سب سے زیادہ آبادی والا ملک بن جائے گا۔ - - - - اقوامِ متحدہ نے اندازہ ظاہر کیا ہے کہ 2030 تک دنیا کی آبادی ساڑھے آٹھ ارب نفوس تک پہنچ جائے گی جب کہ 2050 تک یہ تعداد 9.7ارب ہونے کا امکان ہے۔ 2080 کی دہائی میں آبادی میں اضافہ عروج پر ہوگا اور یہ تعداد 10.4 ارب ہوجائے گی اور یہ تعداد اس صدی کے اختتام تک مستحکم رہے گی۔ اگرچہ دنیا کے متعدد ترقی پذیر ممالک میں آبادی بڑھنے کی شرح کم ہوئی ہے لیکن اقوامِ متحدہ کی پیش گوئی کے مطابق آنے والی دہائیوں میں آٹھ ممالک کی آبادی دنیا کی مجموعی تعداد کے نصف سے زائد ہوجائے گی۔ رپورٹ کے مطابق یہ آٹھ ترقی پذیر ممالک کانگو، فلپائن، نائیجیریا، تنزانیہ، ایتھوپیا،مصر، بھارت اور پاکستان ہیں۔ عالمی یومِ آبادی کی مناسبت سے سماجی ذرائع ابلاغ پر اپنے ایک پیغام میں اقوامِ متحدہ کے سیکریٹری جنرل انتونیو گوتریس نے کہا ہے کہ ہمیں ہر فرد پر توجہ دینی چاہیے۔ ان کا کہنا تھا کہ اس دن ہمیں دنیا کی مدد یقینی بنانے کے ساتھ اپنی اور آئندہ نسلوں کی ضروریات یقینی بنانے پر بھی توجہ دینے کی ضرورت ہے۔ انتونیو گوتریس کا کہنا تھا کہ انسانی حقوق کے تحفظ کے ساتھ لوگوں کو بچوں کی پیدائش کے فیصلوں سے متعلق آگاہی پر بھی توجہ دینا ضروری ہے۔ ان کا کہنا تھا کہ ہمیں اس دن عزم کرنا چاہیے کہ کوئی پیچھے نہ رہ جائے۔